Leserinnlegg Jeg tar bladet fra munnen og velger å skrive et åpent leserinnlegg i Ringerikes Blad.

Som en 26 år gammel Holeværing med en bachelor i kultur- og samfunnsfag med spesialisering i sosialantropologi, altså læren om mennesker og kultur i samfunnet, og kjønn, feminisme og likestilling samt en master i sosialantropologi med spesialisering innen økologi, økonomi og ressursbruk blant primærnæringer i tillegg til et år med organisasjonsteori og ledelse samt norsk kommunal og statlig politikk skulle man tro det skulle være enkelt å få seg en jobb.

Legg til et halvt år med pedagogikk og 6 ukers praksis på en ungdomsskole som samfunnsfaglærer og man skulle tro jobbmulighetene skulle utvide seg ytterligere.

Tro om igjen kjære leser. Dagens norske samfunn og ikke minst Ringeriksregionen er inne i en arbeidsledighetskrise, forverret av krisen i oljeindustrien og nav-reformene, hvor en generasjon av høyt utdannede innbyggere ikke får mulighet til å komme seg inn på arbeidsmarkedet.

Janteloven første setning sier at: "du skal ikke tro at du er noe", men jeg vet hva jeg og de andre uten arbeid er. Vi er mennesker med høy utdanning som ønsker å bidra med våre kunnskaper og erfaringer til et Norge og en Ringeriksregion i vekst.

Jeg har både vært politiker i Hole kommune og innehatt flere tillitsverv.

Så til bedriftseiere, gründere og arbeidsgivere der ute- det har aldri vært så mye arbeidskraft tilgjengelig på markedet. Ansett oss, gi oss muligheten til å vise hva vi er gode for. Jeg og de andre arbeidsledige er dyktige mennesker som ønsker oss en jobb og en trygg hverdag, enten vi er maskinoperatører, samfunnsvitere eller blikkenslagere.

Jeg kan til og med jobbe pro bono, ja du leste riktig, gratis eller frivillig i en periode. Så igjen, gi meg og andre muligheten til å jobbe og bidra til samfunnet vårt.

LES FLERE INNLEGG OM ARBEIDSLIV: